USA ja ka Euroopa kõrgete riigiametnike sekkumine kartelli kuuluvate riikide läbirääkimistesse vihastas välja nii mõnegi OPECi delegaadi ning valas kvootide suurendamise vaidlustel veelgi õli tulle. Naftatootmise suurendamist 1,7 miljoni barreli ehk 7,4 protsendi võrra päevas toetasid nii OPECi suurim nafta eksportija Saudi Araabia kui ka Kuveit, kes mõlemad sõltuvad teatud määral USA militaarabist. Opositsioonis olid teise suurema OPECi naftatootja Iraani eestvedamisel Alzheeria ja Liibüa, kes pooldasid vaid väikest, 1,2 miljoni barrelilist tootmismahtude tõusu, ning Iraak pooldas igasuguste otsuste edasilükkamist. Tegelikult toodavad OPECi liikmed juba praegu naftat 1,2 miljoni barreli võrra kvootidest rohkem.